KOMISIJOS REGLAMENTAS (EB) Nr. 296/2009
2009 m. balandžio 8 d.
dėl išsamių administracinės pagalbos eksportuojant tam tikrus sūrius, kuriems taikomi kvotų apribojimai ir kuriems gali būti taikoma speciali tvarka importuojant į Jungtines Amerikos Valstijas, teikimo taisyklių
(Nauja redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 172 straipsnio 2 dalį kartu su 4 straipsniu,
kadangi:
(1)
1985 m. liepos 25 d. Komisijos reglamentas (EEB) Nr. 2248/85 dėl išsamių administracinės pagalbos eksportuojant Emmentaler sūrį, kuriam taikomi kvotų apribojimai ir kuriam gali būti taikomos specialiosios priemonės importuojant į Jungtines Amerikos Valstijas, teikimo taisyklių (2), buvo keletą kartų iš esmės pakeistas (3). Kadangi reikia atlikti naujų pakeitimų, siekiant aiškumo jis turėtų būti išdėstytas nauja redakcija.
(2)
Remdamosi GATT Bendrija ir Jungtinės Amerikos Valstijos susitarė leisti į Jungtines Amerikos Valstijas importuoti Bendrijos kilmės sūrį, kuriam taikomi nuo 1980 m. sausio 1 d. galiojantys kvotų apribojimai. Šis susitarimas buvo patvirtintas Tarybos sprendimu 80/272/EEB (4).
(3)
Jungtinės Amerikos Valstijos įsipareigojo imtis visų būtinų priemonių, kad kvota būtų valdoma taip, kad ją būtų galima maksimaliai išnaudoti. Atsižvelgiant į patirtį atrodo, kad reikėtų glaudžiau administraciškai bendradarbiauti su Jungtinėmis Amerikos Valstijomis siekiant užtikrinti, kad būtų išnaudotos visos tam tikrų Bendrijos kilmės sūrių kvotos. Prie šių sūrių turėtų būti pridėtas Bendrijos kompetentingų institucijų išduotas sertifikatas.
(4)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksportuojant Jungtinių Amerikos Valstijų suderinto tarifų sąrašo 0406.90.44-0406.90.48 subpozicijose klasifikuojamus „akytuosius šveicariškus arba Emmentaler sūrius“, kuriems taikomi kvotų apribojimai, į Jungtines Amerikos Valstijas (įskaitant Puerto Riką ir Havajus) eksportuojančiosios valstybės narės kompetentinga institucija eksportuotojo prašymu išduoda sertifikatą, atitinkantį I priede pateiktą pavyzdį.
2 straipsnis
1. 1 straipsnyje nurodytos formos spausdinamos ant balto 210 × 296 milimetrų formato popieriaus anglų kalba. Kiekvienam sertifikatui jį išduodanti institucija suteikia serijos numerį. Eksportuojančiosios valstybės narės gali reikalauti, kad jų teritorijoje išduoti sertifikatai, be anglų kalbos, būtų rašomi ir jų oficialiąja kalba arba viena iš oficialiųjų kalbų.
2. Išrašomas sertifikato originalas ir ne mažiau kaip dvi kopijos. Kopijose nurodomas tas pats serijos numeris kaip ir originale. Originalas ir kopijos užpildomi spausdinant arba ranka rašant rašalu didžiosiomis raidėmis.
3 straipsnis
1. Sertifikatą ir jo kopiją išduoda šiam tikslui eksportuojančios valstybės narės paskirta institucija.
2. Sertifikatą išduodančioji institucija pasilieka jo kopiją. Originalas ir kita kopija pateikiama Bendrijos muitinei, kurioje teikiama eksporto deklaracija.
3. 2 dalyje minėta muitinė užpildo reikiamą originalo dalį ir atiduoda jį eksportuotojui arba jo atstovui. Ji pasilieka kopiją.
4 straipsnis
Sertifikatas negalioja, kol muitinė jo tinkamai neužantspauduoja. Jame įrašomas nurodytas sūrio kiekis, ir jį reikia pateikti Jungtinių Amerikos Valstijų muitinei. Vis dėlto laikoma, kad sertifikatas galioja ir kiekiui, kuris sertifikate nurodytą kiekį viršija ne daugiau kaip 5 %.
5 straipsnis
Valstybės narės imasi visų priemonių, būtinų patikrinti sūrių, kuriems išduoti sertifikatai, kilmę, rūšį, sudėtį ir kokybę.
6 straipsnis
Reglamentas (EEB) Nr. 2248/85 panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal III priede pateiktą atitikties lentelę.
7 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. balandžio 8 d.